CKP บวก 3% โบรกชี้กำไร Q2 “นิวไฮ” อานิสงส์ “ไซยะบุรี-น้ำงึม 2” หนุน
CKP บวก 3% โบรกคาดกำไร Q2 โตเด่นแตะ 750 ลบ. และไตรมาส 3/2564 ยังเติบโตต่อเนื่อง หลังจากโรงไฟฟ้าพลังงานน้ำ “ไซยะบุรี-น้ำงึม 2” มีกำลังการผลิตเพิ่มด้วยปริมาณน้ำมาก จากจีนปล่อยน้ำลงแม่น้ำโขงและฝนเริ่มตกชุก แนะ “ซื้อ” เป้า 6.50 บาท
22 ก.ค. 2564

ผู้สื่อข่าวรายงานว่า วันนี้ (22ก.ค. 64) ราคาหุ้นบริษัท ซีเค พาวเวอร์ จำกัด (มหาชน) หรือ CKP ณ เวลา 11.14น. อยู่ที่ระดับ 6.00 บาท เพิ่มขึ้น 0.20บาท หรือ 3.45% โดยทำจุดสูงสุดที่ 6.10 บาท และทำจุดต่ำสุดที่ 5.95 บาท ด้วยมูลค่าการซื้อขาย 135.20ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) แนะนำ “ซื้อ” CKP ให้ราคาเป้าหมาย 6.50 บาท โดยคาดการณ์ว่ากำไรไตรมาส 2/2564 จะโดดเด่นสู่ระดับ 750 ล้านบาท และเติบโตขึ้นต่อเนื่องในไตรมาส 3/2564 โดยได้รับแรงหนุนจากจีนปล่อยน้ำจากเขื่อนลงแม่น้ำโขงมาก ประกอบกับฝนเริ่มตกซุกมากขึ้น และล่าสุดพายุโซนร้อน Kogumaได้เคลื่อนเข้าสู่สปป.ลาวตอนบน ซึ่งเป็นที่ตั้งโรงไฟฟ้าพลังงานน้ำ ไซยะบุรี และ น้ำงึม 2 จะหนุนน้ำเพิ่มขึ้นอย่างมาก
ด้านบริษัทหลักทรัพย์ กรุงศรี จำกัด แนะนำ “ซื้อ” CKP ให้ราคาเป้าหมาย 6.50 บาท โดยคาดการณ์ว่ากำไรสุทธิไตรมาส 2/2564 แตะระดับสูงสุดใหม่อยู่ที่ 931 ล้านบาท จากงวดเดียวกันของช่วงไตรมาส 2/2563 ขาดทุนสุทธิ 95 ล้านบาท และเชื่อว่ากำไรจะเร่งขึ้นอีกในไตรมาส 3/2564 ซึ่งเป็นช่วง High season